Taximetriștii continuă protestele: peste 1.000 de mașini sunt în Piața Constituției / Reprezentanții protestatarilor vor avea o întâlnire cu președintele Camerei Deputaților
În Piaţa Constituţiei sunt miercuri aproximativ 1.000 – 1.100 de maşini de taxi participante la protest. Reprezentanţii taximetriştilor aşteaptă să fie invitaţi la discuţii, miercuri, în jurul orei 13:00, de preşedintele interimar al Camerei Deputaţilor, Alfred Simonis, pentru soluţionarea revendicărilor, a declarat pentru Agerpres Preşedintele Asociaţiei Naţionale a Patronatului Operatorilor de Transport în Regim de Taxi (ANPOTRT), Remus Nedelcu.
"Aşteptăm să ne vedem cu domnul Alfred Simonis (preşedintele interimar al Camerei Deputaţilor, n.r.) în jurul orei 13:00. Nu aşteptăm o rezolvare astăzi, deoarece nu este posibil, însă aşteptăm o promisiune. Ne-a spus că ne primeşte astăzi. Nu ne-a comunicat ora, însă avem informaţii că ne poate primi în jurul orei 13:00", a precizat miercuri Remus Nedelcu.
El a menţionat că nu se mai află nimeni în greva foamei în prezent, dar se poate recurge la această formă de protest, din nou, dacă nu primesc "cel puţin nişte termene rezonabile şi nişte promisiuni" care să aducă "echitate între transportatori, între alternativi şi taximetrie".
Potrivit preşedintelui ANPOTRT, taximetriştii solicită instalarea de aparate de taxat legate la ANAF pentru toate maşinile "Uber, Bolt, taxi" şi impozitarea în România a banilor obţinuţi.
"(…) Solicităm fiscalizarea tuturor maşinilor Uber, Bolt, taxi – toţi să fim la fel, iar banii care pleacă din România în paradisuri fiscale să se impoziteze aici, în România – şi după aceea să plece oriunde în lume", a menţionat, marţi, pentru Agerpres, Remus Nedelcu.
Preşedintele ANPOTRT a mai spus că este mulţumit de proiectul de Ordonanţă de Urgenţă pentru modificarea şi completarea Ordonanţei de urgenţă nr. 49/2019, cu modificările şi completările ulterioare.
Protestul taximetriştilor a fost anunţat pentru perioada 12-20 martie 2024, în intervalul orar 6:00-19:00. La protest vor participa reprezentanţi de la Asociaţia Naţională a Patronatului Operatorilor de Transport în Regim de Taxi – ANPOTRT, Asociaţia Banat Crişana – Taxi, Asociaţia de Monitorizare Taxi Transilvania, Asociaţia Clubul Taximetriştilor Liberi de Pretutindeni, Asociaţia Taxi Transilvania şi Asociaţia Banat Taxi.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank